CELEX: 32016R0663
Language: el
Date: 2016-04-26 00:00:00
Title: Εκτελεστικός κανονισμός (ΕΕ) 2016/663 της Επιτροπής, της 26ης Απριλίου 2016, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

29.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 115/16
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/663 ΤΗΣ ΕΠΙΤΡΟΠΉΣ
   της 26ης Απριλίου 2016
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογήν των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Απριλίου 2016.
      
         
            Για την Επιτροπή,
         
         
            εξ ονόματος του Προέδρου,
         
         Stephen QUEST
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Ηλεκτρονική μηχανή που λειτουργεί ως ηχητική διεπαφή ή αναμείκτης ήχου (καλούμενη «αναλογικός αναμείκτης-μετατροπέας/διάταξη ψηφιακής προενίσχυσης»), διαστάσεων περίπου 48 × 18 × 9 cm. Αποτελείται από επεξεργαστές ήχου και ηχητικών εφέ, μετατροπέα αναλογικού σήματος προς ψηφιακό και ψηφιακού σήματος προς αναλογικό και μικροφωνικό ενισχυτή, σε περίβλημα που περιλαμβάνει λειτουργικά στοιχεία και στοιχεία οπτικής απεικόνισης καθώς και διάφορες αναλογικές, οπτικές και ψηφιακές εισόδους και εξόδους, καθώς και θύρες βυσμάτων FireWire.
                  Έχει τα ακόλουθα βασικά τεχνικά χαρακτηριστικά:
                  
                              —
                           
                           
                              υβριδικές συνδέσεις FireWire/USB2 (ικανότητα για σύνδεση με αυτόματη μηχανή επεξεργασίας πληροφοριών (ADP)),
                           
                        
                              —
                           
                           
                              αναμείκτη 28-εισόδων με ικανότητα επεξεργασίας ψηφιακού σήματος,
                           
                        
                              —
                           
                           
                              ειδικό λογισμικό ανάμειξης,
                           
                        
                              —
                           
                           
                              χωριστές εμπρόσθιες υποδοχές ακουστικών, κάθε μία εκ των οποίων διαθέτει ανεξάρτητο έλεγχο έντασης του ήχου,
                           
                        
                              —
                           
                           
                              ρολόι LED στο εμπρόσθιο πλαίσιο.
                           
                        Η μηχανή προορίζεται για χρήση στην παραγωγή ψηφιακής μουσικής σε στούντιο ηχοληψίας ή σε ζωντανή παράσταση. Μπορεί να λειτουργεί με δύο τρόπους: σε συνδυασμό με αυτόματη μηχανή επεξεργασίας πληροφοριών (Automatic Data-Processing — ADP) ή αυτόνομα.
                  Όταν η μηχανή χρησιμοποιείται σε συνδυασμό με μηχανή ADP, χρησιμεύει για τη μετατροπή και επεξεργασία ηχητικών σημάτων που παρέχονται από εξωτερικές ηχητικές πηγές και για την προενίσχυση μικροφωνικών σημάτων. Αυτόνομα, η μηχανή μπορεί να χρησιμοποιηθεί ως αναμείκτης με ενσωματωμένα ηχητικά εφέ.
               
               
                  8543 70 90 
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας, από τη σημείωση 5 στοιχείο Ε) του Κεφαλαίου 84, καθώς και από το κείμενο των κωδικών ΣΟ 8543 , 8543 70  και 8543 70 90 .
                  Δεδομένου ότι η μηχανή προορίζεται για συγκεκριμένη λειτουργία διαφορετική από εκείνη της επεξεργασίας πληροφοριών (προενίσχυση και ανάμειξη ήχου), πρέπει να καταταχθεί στην κλάση που αναφέρεται στην αντίστοιχη λειτουργία της ή, αν δεν υπάρχει, σε υπολειμματική κλάση.
                  Η λειτουργία της μηχανής δεν περιλαμβάνεται, πιο συγκεκριμένα, σε καμία άλλη κλάση του κεφαλαίου 85. Η μηχανή πρέπει να θεωρείται ως μονάδα ανάμειξης που καλύπτεται από την κλάση 8543  [βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 8543 , τέταρτο εδάφιο σημείο 4)].
                  Η μηχανή πρέπει συνεπώς να καταταχθεί στον κωδικό ΣΟ 8543 70 90 , ως άλλη μηχανή και συσκευή που έχει δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85.